Video: Ondersoek na besope korrektiewe beampte‘n Skermskoot uit die video. Die departement van korrektiewe dienste (DKD) het ŉ ondersoek van stapel gestuur nadat ŉ video aan die lig gekom het van ŉ korrektiewedienste-beampte wat in volledige uniform ooglopend beskonke by die werk is. In die video, wat wyd op sosiale media versprei word, kan gesien word hoe die beampte agteroor in ŉ stoel onder ŉ jas lê. Wanneer iemand met hom praat, sukkel hy om regop te kom en is dan ooglopend onvas op sy voete wanneer hy antwoord: “I’m fine.” Wanneer die persoon wat die video maak vir hom sê hy is nie in ŉ geskikte toestand om aan diens te wees nie, antwoord hy: “I’m fine for duty. Yes, meneer.” Hy is nie in staat om op een been te staan wanneer daar vir hom gevra word om dit te doen nie en kan ook nie ŉ verduideliking gee waar sy diensvuurwapen is nie. Singabakho Nxumalo, woordvoerder van DKD, het bevestig dat die departement bewus is van die video en dat ŉ dringende ondersoek van stapel gestuur is. “Die departement is geskok en gegrief deur hierdie video. Optrede van dié aard kan nooit in die DKD toegelaat word nie en daarom word ŉ ondersoek gedoen,” het hy gesê. Nxumalo het gesê die diensleweringshandves waaraan korrektiewe beamptes onderwerp word, stippel dit duidelik uit dat beamptes verstandelik helder en professioneel moet wees wanneer hulle hul pligte uitvoer. “Die departement veroordeel hierdie gedrag ten sterkste.” Ayi Madoda. He doesn’t even know where his gun is. ? ? ? ? pic.twitter.com/X3BW5qKmXS — Man's Not Barry Roux  (@AdvBarryRoux) October 10, 2018